b'\n_START_ARTICLE_\nKonnekoski\n_START_PARAGRAPH_\nKonnekoski on vuolas koski Rautalammilla ja Rautalammin reitill\xc3\xa4. Sen kautta Hankaveden vesi laskee Konneveteen. Kosken pituus on 600\xc2\xa0m, leveys 20\xc2\xa0m ja virtaama keskim\xc3\xa4\xc3\xa4rin 48\xc2\xa0m\xc2\xb3/s. Koskea on kunnostettu 1980-luvulla kalatalouden tarpeisiin. Istukaslajeina ovat taimen ja harjus. Luontaisia saalislajeja ovat taimen, siika, ahven ja hauki. Sallittuja kalastusmenetelmi\xc3\xa4 koskessa ovat heittokalastus, perhokalastus ja uistelu. Palveluvarustukseen kuuluu heittolaituri. Taimen on t\xc3\xa4rkein saaliskala ja rauhoitusaika on 11.9.\xe2\x80\x9315.11. Konnekoski on t\xc3\xa4rke\xc3\xa4 siian ja taimenen kutualue. Konnekoski kuuluu reittiveden muiden koskien tapaan koskiensuojelulain piiriin._NEWLINE_Konnekosken historiaan kuuluu 17. kes\xc3\xa4kuuta 1860 tapahtunut kirkkoveneturma, jossa Varism\xc3\xa4en kyl\xc3\xa4n kirkkovene t\xc3\xb6rm\xc3\xa4si kariin. Yli 30 henkil\xc3\xb6\xc3\xa4 joutui t\xc3\xa4ll\xc3\xb6in veden varaan ja heist\xc3\xa4 17 hukkui. Rautalammin hautausmaalla on muistomerkki Konnekoskeen hukkuneiden muistolle.'